b'\n_START_ARTICLE_\nAndrew Sherratt\n_START_SECTION_\nBiografia\n_START_PARAGRAPH_\nDespr\xc3\xa9s d\'estudiar arqueologia i antropologia a Peterhouse, Cambridge, es va doctorar amb la tesi "The Beginning of the Bronze Age in south-east Europe" el 1976. Es va traslladar a Oxford, on havia estat nomenat Assistant Keeper of Antiquities al Ashmolean Museum el 1973. Va romandre a Oxford, com a acad\xc3\xa8mic, fins al 2005. Va rebre el t\xc3\xadtol de reader el 1997 i el de professor el 2002. Tot i exercir la doc\xc3\xa8ncia a Oxford, viatj\xc3\xa0 amb freq\xc3\xbc\xc3\xa8ncia com a professor visitant. El 1998 va ser convidat a impartir les prestigioses confer\xc3\xa8ncies sobre "Context hum\xc3\xa0 i societat" a la Universitat de Boston, sobre el tema "Entre l\'evoluci\xc3\xb3 i la hist\xc3\xb2ria: el canvi a llarg termini en les societats humanes". Va rebre el premi "McNeill Erasmus Prize" per al curs acad\xc3\xa8mic 1998-99._NEWLINE_Potser la seva publicaci\xc3\xb3 m\xc3\xa9s citada ha estat Arada i pastoralisme: aspectes de la revoluci\xc3\xb3 dels productes secundaris, publicada el 1981 a Pattern of the Past: Studies in Honour of David Clarke, l\'article on va plantejar la seva noci\xc3\xb3 de "Revoluci\xc3\xb3 dels Productes Secundaris"._NEWLINE_La seva recerca el va dur a intentar adaptar la teoria del sistema-m\xc3\xb3n a les q\xc3\xbcestions arqueol\xc3\xb2giques, en particular en un document titulat "Com seria un sistema-m\xc3\xb3n a l\'edat del bronze? Relacions entre l\'Europa temperada i la mediterr\xc3\xa0nia en la prehist\xc3\xb2ria tardana", publicat en el primer volum de Journal of European Archaeology, el 1993, i en una confer\xc3\xa8ncia de 1995, tamb\xc3\xa9 publicada al "Journal of European Archaeology" i titulada Reviure la gran narrativa: arqueologia i canvi a llarg termini. Els seus interessos van abastar tots els grans canvis de la humanitat des de la colonitzaci\xc3\xb3 global a trav\xc3\xa9s de l\'extensi\xc3\xb3 de l\'agricultura al desenvolupament de la metal\xc2\xb7l\xc3\xbargia i l\'urbanisme. Una col\xc2\xb7lecci\xc3\xb3 de les seves publicacions m\xc3\xa9s significatives en moltes d\'aquestes \xc3\xa0rees va apar\xc3\xa8ixer el 1996 amb el t\xc3\xadtol Economy and Society in Prehistoric Europe: changing perspectives._NEWLINE_Andrew va escriure un article important sobre Gordon Childe. Va admirar molt Childe per la seva visi\xc3\xb3 i per l\'ambici\xc3\xb3 de les seves explicacions de la prehist\xc3\xb2ria, sobretot del neol\xc3\xadtic i del bronze. El propi treball d\'Andrew sobre el mateix per\xc3\xadode deu molt a la visi\xc3\xb3 de Childe i va estudiar la forma en qu\xc3\xa8 els humans van domesticar els animals de l\'edat de ferro, van desenvolupar una activitat artesanal i van establir relacions d\'intercanvi a la meitat occidental d\'Eurasia._NEWLINE_Sherratt va editar The Cambridge Encyclopedia of Archeology, publicada el 1980 i tradu\xc3\xafda a l\'alemany, franc\xc3\xa8s, itali\xc3\xa0, holand\xc3\xa8s i suec. Es va incorporar al departament d\'arqueologia de la Universitat de Sheffield l\'octubre de 2005 per ocupar una c\xc3\xa0tedra recentment creada de Prehist\xc3\xb2ria del Vell M\xc3\xb3n. Membre del consell editorial de la revista \'\'Past&Present\'\' des de 1983. La seva esposa va ser Sue Sherratt, tamb\xc3\xa9 arque\xc3\xb2loga, especialista en la prehist\xc3\xb2ria de l\'Egeu.'